El III cicle de música “Ovidi Montllor” visita Llíria el pròxim 2 de juny
07 de maig de 2018

La tercera edició del cicle comarcal de música en valencià “Ovidi Montllor” farà la seua parada a Llíria amb l'actuació del grup Gener, el pròxim 2 de juny a les 22.30 hores al teatre de la Banda Primitiva de la localitat.

Esta gira de concerts, que visitarà diferents municipis de la comarca del Camp del Túria, té com a objectiu fomentar la música en directe en valencià, al mateix temps que contribuïx a promoure la col·laboració de les diferents poblacions i dinamitzar musicalment la comarca.

L'alcalde de Llíria, Manolo Civera, i la regidora de Promoció Cultural i del Valencià, Empar Llácer, van assistir en la firma del conveni d'este cicle que es va realitzar en la població de Serra, i que va reunir a la resta de representants dels municipis participants, la Pobla de Vallbona, Bétera, Vilamarxant, Riba-roja i l'Eliana. El projecte compta també amb el suport de la Diputació de València.